Kaisa Liski

Kaisa Liski (s. 1968 Helsinki) on suomalainen kiinteistönvälittäjä ja tositelevisioesiintyjä. Hän esiintyi 2010-luvun alkuvuosina työstään ja asiakkaistaan kertovissa Liv-kanavan televisiosarjoissa Kiinteistökuningatar Kaisa (2011), Kaisa ja puoli valtakuntaa (2012) ja Kaisa ja luksuskodit (2015). Samoihin aikoihin hän tuli viihdemedioiden kautta tunnetuksi myös tosielämän oikeudenkäynneistään, talousepäselvyyksistään, räväköistä mielipiteistään, suurellisesta elämäntyylistään ja yksityisasioistaan. Hänestä on kirjoitettu kolme kirjaa.

 Televisioura 
Liskin löysi 2010-luvun alussa tositelevisioesiintyjäksi MTV3:n Huomenta Suomi -aamuohjelman toimittaja Sanna Kiiski, joka antoi räväkästä kiinteistönvälittäjästä vihjeen tv-tuotantoyrittäjänä toimineelle silloiselle puolisolleen. Näin syntyi ensin ohjelmasarja Kiinteistökuningatar Kaisa, sitten Kaisa ja puoli valtakuntaa (2012, esiintyjänä myös Teuvo Loman) sekä Kaisa ja luksuskodit (2015).

Liski on esiintynyt myös ohjelmissa Neljän tähden illallinen (2012), Tuomas Enbuske Talk Show (2012), Haasta Hans (2014), Big Bang! (2015), Starat lastenvahteina (2015), MasterChef VIP (2015), Risteyksessä (2015),Tervonen, Kaisu: "Perustuu tositapahtumiin", Näytellyt ja käsikirjoitetut tosi-tv-sarjat pyrkivät fiktion avulla lähemmäksi totuutta, Helsingin Sanomat 4.5.2015, viitattu 15.7.2022. Olisinpa tiennyt (2015), Putous (2015), Marja Hintikka Live (2016), Julkkisselviytyjät (2017), Enbuske, Veitola & Salminen (2017), Kymppitonni (2019), Vappu ja Marja Live (2019), Olet mitä syöt (2020), Lisää löylyä Hjallis ja Jethro! (2020) ja Melkein Mensa (2021).

 Oikeudenkäynnit 
Liski toimi vuosina 2011–2016 Uudenmaan Viva -nimisessä yrityksessä kiinteistönvälittäjänä. Hän purki työsuhteensa erimielisyyksien takia ja perusti oman yrityksen. Uudenmaan Viva katsoi Liskin rikkoneen työsopimuksensa ehtoja ja veti Liskin oikeuteen. Sopimuksen mukaan Liski ei olisi saanut työsuhteen päättymisen jälkeen perustaa kilpailevaa yritystoimintaa yhdeksään kuukauteen. Liski kuitenkin perusti oman yrityksen, vaikka oli vielä työsuhteessa yritykseen. Käräjäoikeus tuomitsi Liskin maksamaan 550 000 euron korvaukset Uudenmaan Vivalle. Liski valitti tuomiosta hovioikeuteen ja lopulta korkeimpaan oikeuteen, mutta tuomio ei muuttunut vaan sai lainvoiman.

Liski haki kiinteistövälitysyrityksensä konkurssiin 21. lokakuuta 2019. Edellisenä kesänä hän kertoo saaneensa aivoinfarktin. Hän perusti kuukausi konkurssinsa jälkeen uuden Kaisa Liski Oy -nimisen yhtiön, jonka kautta hän myi naisten vaatteita. Hän perusti 2020 yhdessä Mari Herstin kanssa Riihimäelle lounasravintola Kahvila Ravintola Kaisan, jossa hän toimi emäntänä. Yritys häädettiin toimitiloistaan toukokuussa 2022 maksamattomien vuokrien takia ja ajautui sitten konkurssiin.

Marraskuussa 2021 Liski ilmoitti palaavansa kiinteistönvälitykseen ravintolan pitämisen ohessa. Heinäkuussa 2022 Liski tuomittiin törkeästä velallisen epärehellisyydestä yhden vuoden ja kahden kuukauden ehdolliseen vankeusrangaistukseen, kolmen vuoden liiketoimintakieltoon ja maksamaan velkojilleen 260 000 euroa.

Heinäkuussa 2018 Liski osti Riihimäen kaupungilta omakotitalotontin noin 52 000 euron hinnalla. Vuoden päästä hän myi tontin  edelleen 120 000 eurolla, vaikka kauppakirjassa se kielletään. Käräjäoikeuden mukaan Liski rikkoi näin tontin kauppakirjassa mainittua edelleenluovutuskieltoa. Vuonna 2020 Liski tuomittiin maksamaan kaupungille 25 900 euron sopimussakko tonttikaupan ehtojen rikkomisesta. 

Elokuussa 2023 käräjäoikeus alkoi käsitellä Liskiä vastaan nostettua uutta rikossyytettä yrityssalaisuuden rikkomisesta. Syytteiden mukaan Liski rikkoi yrityssalaisuutta hyödyntämällä aiemmasta työpaikastaan saamiaan tietoja perustamassaan uudessa yrityksessä. Toukokuussa 2024 Liski tuomittiin kahdeksan kuukauden ehdolliseen vankeusrangaistukseen ja lisäksi hänet määrättiin maksamaan entiselle työnantajalleen Uudenmaan Vivalle 377 000 euron vahingonkorvaukset aiemmin määrättyjen lisäksi, jolloin korvausvelvollisuutta kertyi yhteensä lähes miljoona euroa. Helsingin hovioikeus myönsi jatkokäsittelyluvan rangaistusseuraamuksen ja korvausvelvollisuuden osalta, mutta muilta osin käräjäoikeuden ratkaisu jäi voimaan.

 Kuntapoliitikkona 
Vuoden 2017 kuntavaaleissa Liski valittiin kotikuntansa Hausjärven valtuustoon keskustapuolueen listalta. Aiemmin hän oli ollut kokoomuksen varavaltuutettuna Vantaalla. Hän oli ehdolla vuoden 2019 eduskuntavaaleissa Kanta-Hämeen vaalipiirissä ja sai 476 ääntä 15 000 euron vaalibudjetilla, muttei tullut valituksi. Saman vuoden syksyllä Liski erosi valtuuston jäsenyydestä ja muista luottamustoimistaan.

 Yksityiselämä 
Helsingissä syntynyt Kaisa Liski on kertonut varttuneensa Vantaalla alkoholisoituneen yksinhuoltajaäidin tyttärenä ja olleensa aiemmin väkivaltaisessa avioliitossa. Ennen kiinteistönvälittäjäksi ryhtymistään 36-vuotiaana 2000-vuosikymmenen puolivälissä hän työskenteli muun muassa siivoojana.

Hänellä on kaksi aikuista lasta, joista tytär Amanda Kallio on myös esiintynyt äitinsä televisiosarjoissa. Kaisa Liski asuu Hausjärvellä kolmannen aviomiehensä ja 2010-luvulla syntyneen poikansa kanssa.

 Lähteet 

 Kirjallisuutta 
 Asikainen, Merja: Kiinteistökuningatar Kaisa Liski. Readme.fi 2015. .
 Liski, Kaisa & Asikainen, Merja: Näin onnistut asuntokaupoissa: Kaisa Liski kertoo kaiken mitä pitää tietää, tarkistaa ja varoa. Readme.fi 2017. 
 Miettinen, Vera: Kiinteistökuningatar Kaisa Liskin taistelu. Deadline Kustannus 2025. .

 Aiheesta muualla 

Luokka:Suomen Keskustan poliitikot
Luokka:Hausjärven kunnanvaltuutetut
Luokka:Televisiohahmot
Luokka:Suomalaiset yrittäjät
Luokka:Talousrikoksista tuomitut henkilöt
Luokka:Suomalaiset julkisuuden henkilöt
Luokka:Vuonna 1968 syntyneet
Luokka:Elävät henkilöt